


	Europski parlament
2024-2029
	[image: EP logo RGB_Mute]



USVOJENI TEKSTOVI

[bookmark: TANumber]P10_TA(2024)0023
[bookmark: title]Nacrt izmjene proračuna br. 2/2024: unošenje viška iz financijske godine 2023.
[bookmark: DocNumber]
[bookmark: Commission]Odbor za proračune
[bookmark: PE]PE763.033
[bookmark: Sujet][bookmark: References]Rezolucija Europskog parlamenta od 22. listopada 2024. o stajalištu Vijeća o nacrtu izmjene proračuna br. 2/2024 Europske unije za financijsku godinu 2024. kojim se unosi višak iz financijske godine 2023. (12081/2024 – C10-0107/2024 – 2024/0089(BUD))
[bookmark: TextBodyBegin]Europski parlament,
–	uzimajući u obzir članak 314. Ugovora o funkcioniranju Europske unije,
–	uzimajući u obzir članak 106.a Ugovora o osnivanju Europske zajednice za atomsku energiju,
–	uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012[footnoteRef:1], a posebno njezin članak 44., [1:  	SL L 193, 30.7.2018., str. 1., ELI: http://data.europa.eu/eli/reg/2018/1046/oj?locale=hr.] 

–	uzimajući u obzir Uredbu (EU, Euratom) 2024/2509 Europskog parlamenta i Vijeća od 23. rujna 2024. o financijskim pravilima koja se primjenjuju na opći proračun Unije[footnoteRef:2], a posebno njezin članak 44., [2:  	SL L, 2024/2509, 26.9.2024, ELI: http://data.europa.eu/eli/reg/2024/2509/oj] 

–	uzimajući u obzir opći proračun Europske unije za financijsku godinu 2024., konačno donesen 22. studenoga 2023.[footnoteRef:3], [3:  	SL L, 2024/207, 22.2.2024., ELI: https://eur-lex.europa.eu/eli/budget/2024/207/oj?locale=hr.] 

–	uzimajući u obzir Uredbu Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021. – 2027.[footnoteRef:4], [4:  	SL L 433 I, 22.12.2020., str. 11., ELI: https://eur-lex.europa.eu/eli/reg/2020/2093/oj?locale=hr.] 

–	uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava[footnoteRef:5], [5:  	SL L 433 I, 22.12.2020., str. 28., ELI: https://eur-lex.europa.eu/eli/agree_interinstit/2020/1222/oj?locale=hr.] 

–	uzimajući u obzir Odluku Vijeća (EU, Euratom) 2020/2053 od 14. prosinca 2020. o sustavu vlastitih sredstava Europske unije te o stavljanju izvan snage Odluke  2014/335/EU, Euratom[footnoteRef:6], [6:  	SL L 424, 15.12.2020., str. 1., ELI: http://data.europa.eu/eli/dec/2020/2053/oj.] 

–	uzimajući u obzir nacrt izmjene proračuna br. 2/2024, koji je Komisija usvojila 9. travnja 2024. (COM(2024)0920),
–	uzimajući u obzir stajalište o nacrtu izmjene proračuna br. 2/2024 koje je Vijeće usvojilo 13. rujna 2024. i proslijedilo Europskom parlamentu 16. rujna 2024. (12081/2024 – C10‑0107/2024),
–	uzimajući u obzir članke 96. i 98. Poslovnika,
–	uzimajući u obzir izvješće Odbora za proračune (A10‑0005/2024),
A.	budući da je svrha nacrta izmjene proračuna br. 2/2024 unos viška iz financijske godine 2023. u proračun za 2024. godinu u iznosu od 633 milijuna EUR;
B.	budući da taj višak najvećim dijelom proizlazi iz ostvarenja viška prihoda u iznosu od 238,7 milijuna EUR te nepotrošenih sredstava u iznosu od 393,9 milijuna EUR;
C.	budući da je višak na prihodovnoj strani u iznosu od 1 766 milijuna EUR uglavnom posljedica financijskih prihoda, zateznih kamata i novčanih kazni, dok su carinske pristojbe bile za 1 649 milijuna EUR niže od očekivanih; budući da se višak od 107 milijuna EUR u administrativnim prihodima uglavnom može pripisati većoj stopi mirovinskih doprinosa od očekivane i intermedijarnom povećanju plaća u siječnju 2023., čime se povećala razina poreza i pristojbi te mirovinskih doprinosa;
D.	budući da je na rashodovnoj strani nedovoljno izvršavanje plaćanja u Komisiji dosegnulo iznos od 70 milijuna EUR (0,1 % odobrenih sredstava za plaćanje); budući da su druge institucije otkazale 48 milijuna EUR u plaćanjima, čime je zadržana niska razina neiskorištenosti sredstava u proračunu za 2022.;
E.	budući da prema nacrtu izmjene proračuna br. 2/2024 godišnja smanjenja paušalnog iznosa BND-a za Njemačku, Nizozemsku, Dansku, Švedsku i Austriju iznose oko 5,4 milijarde EUR neto; 
[bookmark: _GoBack]F.	budući da, unatoč reviziji višegodišnjeg financijskog okvira (VFO) i uvođenju novog instrumenta za pokrivanje povećanih troškova zaduživanja za Instrument Europske unije za oporavak (EURI), u proračunu Unije i dalje postoje vrlo ograničene razlike do gornjih granica i slaba fleksibilnost, koji su po svojoj prirodi nestabilni i stvaraju neizvjesnost za proračun; budući da se u tom zahtjevnom kontekstu proračunske potrebe povećavaju;
1.	prima na znanje nacrt izmjene proračuna br. 2/2024 koji je podnijela Komisija i kojemu je svrha unošenje viška u iznosu od 633 milijuna EUR iz 2023. godine u proračun, u skladu s člankom 18. stavkom 3. Financijske uredbe;
2.	pozdravlja činjenicu da je višak za 2023. znatno niži od viška iz 2022., što upućuje na bolje proračunsko predviđanje i bolje upravljanje Komisije; 
3.	ističe da višak smanjuje ukupni doprinos država članica financiranju proračuna za 2024. u vrijeme kada su potrebe za financiranjem i dalje velike, a manevarski prostor unutar proračuna Unije iznimno ograničen; ističe da proračun mora zadržati dovoljnu fleksibilnost kako bi se Uniji omogućilo da se nosi s nepredviđenim događajima i novim prioritetima;
4.	ponavlja svoje dugogodišnje stajalište da bi se novčane kazne i naknade trebale koristiti kao dodatni prihod za proračun Unije i da ne bi trebale biti razlog da se za odgovarajući iznos smanje doprinosi na temelju BND-a;
5.	prima na znanje izračun prilagođenog godišnjeg paušalnog smanjenja BND-a za pet država članica korisnica, koje iznosi oko 5,4 milijarde EUR neto; ističe činjenicu da su ti rabati povezani s inflacijom te su se stoga povećali po višoj stopi od gornjih granica VFO-a, koje se svake godine prilagođavaju na temelju deflatora od 2 %; naglašava da ta nepravilnost povećava opterećenje drugih država članica;
6.	naglašava potrebu za održivim prihodima za proračun Unije; stoga žali zbog izostanka napretka u Vijeću u pogledu reforme sustava vlastitih sredstava u skladu s planom iz Međuinstitucijskog sporazuma; podsjeća na svoje stajalište kojim podupire izmijenjene prijedloge Komisije i potiče Vijeće da brzo usvoji te prijedloge kako bi se povećala vlastita sredstva dostupna proračunu Unije;
7.	prihvaća stajalište Vijeća o nacrtu izmjene proračuna br. 2/2024;
8.	nalaže svojoj predsjednici da proglasi izmjenu proračuna br. 3/2024 konačno donesenom i da je da na objavu u Službenom listu Europske unije;
9.	nalaže svojoj predsjednici da ovu Rezoluciju proslijedi Vijeću i Komisiji, drugim relevantnim institucijama i tijelima te nacionalnim parlamentima.

